**Съобщение**

Във връзка с постъпило уведомление за инвестиционно предложение: „Изграждане на 2 бр. въздушни електропроводи (ВЛ) 110 kV за присъединяване на фотоволтаична електрическа централа (ФЕЦ) „Кремена Солар” с повишаваща подстанция (ПП) 33/110 kV и възлова подстанция (ВС)110 kV за присъединяването й към електропреносната мрежа на ЕСО ЕАД“, в земл. на с. Долна Кремена, общ. Мездра, обл. Враца, с възложител: "АБИЛИКО" АД, гр. София, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

Инвестиционното предложение предвижда изграждане на 2 бр. въздушни електропроводи (ВЛ) 110 kV за присъединяване на фотоволтаична електрическа централа (ФЕЦ) „Кремена Солар” с повишаваща подстанция (ПП) 33/110 kV и възлова подстанция (ВС) 110 kV за присъединяването й към електропреносната мрежа на ЕСО ЕАД, в земл. на с. Долна Кремена, общ. Мездра, обл. Враца.

И двете подстанции ще бъдат построени в имота на ФЕЦ „Кремена Солар“ – п. и. с идент. 22126.332.419, с. Долна Кремена, за който обект има издадено Решение за преценяване на необходимостта от извършване на ОВОС - № ВР-20-ПР/2022г., с характер на решението – да не се извършва ОВОС.

Трасетата на новите ВЛ 110 kV започват от ВС 110kV, в непосредствена близост с ПП 33/110 kV и се включват чрез разкъсване на съществуващ ВЛ 110 kV „КАРМЕН“ към електроразпределителната мрежа на ЕСО АД.

Дължината на проектните трасета са както следва:

• Нов електропровод 110 kV от нова ВС 110 kV „БОДЕНЕЦ“ до съществуващ електропровод 110 kV “КАРМЕН“- разположен от западната страна – 2,301 км;

• Нов електропровод 110 kV от нова ВС 110 kV „БОДЕНЕЦ“ до съществуващ електропровод 110 kV “КАРМЕН“- разположен от източната страна“ – 2,319 км.

Трасетата се предвижда да преминават през земеделски земи и частично през горски територии. За целта ще бъде изработен ПУП-ПП, с който ще се определят местата на стъпките на стълбовете и сервитутите в отделните имоти, тяхното преотреждане за линейни обекти с право на преминаване със съответните вещни права за ЕСО ЕАД.

За монтажа на стълбовете се предвижда направа на изкопи с дълбочина до 1,5 м. върху площ 5-10 кв.м. за бетониране на стоманени винкелови детайли в 4-те единични фундамента и обратна засипка на материала от изкопа.

Отпадъците от строителството ще са метални профили и проводници, които ще бъдат събирани и предавани за рециклиране.

Реализацията на ИП не е свързано с формиране на производствени отпадъчни води. По време на строителството са предвидени химически тоалетни за персонала.

За реализацията на ИП не е необходимо изграждане на нова пътна инфраструктура – ще се използват съществуващи селскостопански пътища.

Така заявено инвестиционното предложение попада в обхвата на т. 3, б. „б“ – „промишлени съоръжения за пренос на газ, пара и топла вода, пренос на електроенергия по надземни кабели (невключени в приложение № 1)“ на Приложение №2 на ЗООС, и съгласно нормативните разпоредби **подлежи на процедура по преценяване на необходимостта от извършване на оценка на въздействието на околната среда** (ОВОС). Съгласно чл.93, ал.3 от ЗООС компетентен орган за произнасяне с решение е директорът на РИОСВ - Враца.

Съгласно изискванията на чл.4а, ал.1 от Наредбата за ОВОС постъпилата документация е изпратена на директора на Басейнова дирекция Дунавски район – Плевен (БДДР – Плевен) за изразяване на становище, относно допустимостта на инвестиционното предложение спрямо режимите, определени в действащите планове за управление на речните басейни (ПУРБ) и планове за управление на риска от наводнения (ПУРН).

 Предвид полученото в РИОСВ – Враца становище на БДДР – Плевен с изх. № ПУ-01-651-(1)/30.09.2024г.:

- реализирането на ИП е допустимо спрямо целите за постигане на добро състояние на водите, определени в ПУРБ 2016-2021 г. в Дунавски район, при спазване на посочените мерки в т. 1.1.2. от становището;

- ИП е допустимо спрямо ПУРН 2022 – 2027 г. Предвидените дейности не са в противоречие с мерките в Програмата от мерки за намаляване на риска от наводнения;

- реализацията на ИП е допустима спрямо целите и мерките, определени в ПУРБ Дунавски район за периода 2016-2021 г. и ПУРН Дунавски район за периода 2022 – 2027 г., и не се очаква да окаже негативно въздействие върху водите и водните екосистеми, при спазване на мерките посочени в т. 1, законовите изисквания посочени в т. 2 на горецитираното становище и при условие, че не се извършват дейности нарушаващи естественото състояние на повърхностните водни обекти и не се достига нивото на подземните води, при полагането в земята на съпътстващите съоръжения на електропроводната въздушна линия.

**ІІ. По отношение на изискванията на чл.31 от Закона за биологичното разнообразие (ЗБР):**

 След направената проверка за местоположението на концесионния контур, се установи, че ИП **не засяга** защитени територии по смисъла на Закона за защитените територии /ЗЗТ/ и **не попада** в обхвата на защитени зони съгласно Закона за биологичното разнообразие /ЗБР/.

Най-близо разположената защитена зона, на 9 км, е BG0000601 "Каленска пещера" за опазване на природните местообитания и на дивата флора и фауна, обявена със Заповед № РД-245/22.03.2024г. (обн. ДВ, бр.34/16.04.2024г.).

ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

Копие от писмото е изпратено до община Мездра, кметство с. Долна Кремена и БДДР – Плевен.

/отговорено на 01.10.2024г./